ཅེས་སྨྲས་པ་དང་།ཕྱོགས་རེས་ཀྱིས་མ་བཟི་བའི་ཤ་བའི་ཚོགས་ཀྱི་བདེན་པ་གོ་ཡང་གཡོན་རུ་སྡེ་པའི་ལྷ་རྡོས་མ་འདོད་པའི་རྣམ་འགྱུར་དང་བཅས།གཡོན་ཟུར་གྱི་གད་པར་ར་ཅོ་བདར་ཏེ་ཐལ་འཚུབ་འཕྱུར་རེ་བཟོས།རྔ་མ་གནམ་ལ་འཕྱར་བཞིན་ངར་སྐད་སྒྲོག་སྟེ་འདི་ལྟར་སྨྲས་པ།ཡ་གཡས་རུ་སྡེ་པའི་ཤ་བའི་འགོ་འཛིན་ཤ་བ་རིག་རྡོ།ང་དང་ཁྱོད་ཅེས་རྩོད་མཁན་དང་ཐོག་གཡས་རུ་སྡེ་པའི་ཤ་བ་ཡིན་པ་ལས་ང་ཚོ་གཡོན་རུ་སྡེ་པའི་ཤ་བ་རྣམས་མིན།གཏམ་དཔེ་ལས།རྩྭ་ཞིམ་པོ་གཡང་དཀར་ལུག་གིས་བཟོས།ཁག་ངན་པ་ཚེ་ཚེ་ར་ལ་འཕོག་ཅེས་པ་ལྟར་དང་ཐོག་ལུང་པ་འདིར་འཚོ་སྡོད་བྱེད་མཁན་ནི་གཡོན་རུ་སྡེ་པའི་ཤ་ཚོགས་ཡིན་པ་ལས་ཁྱོད་ཚོ་གཡས་རུ་སྡེ་པའི་ཤ་ཚོགས་མིན།གཡས་རུ་སྡེ་པའི་ཤ་ཚོགས་བགྲེས་སོང་འགའ་ཤས་ཡོང་ནས་གནས་འདིར་ལོ་ཟླ་འགའ་ཤས་སྡོད་བཅུག་རོགས་ཞེས་རེ་སྐུལ་ཞུས་དོན་ལྟར་གཡོན་རུ་སྡེ་པའི་བགྲེས་སོང་འགས་ལོ་ཤས་བསྡད་ན་འགྲིགས་ཀྱི་རེད་ཅེས་བཤད་པ་ལས་གཏན་དུ་བསྡད་ཆོག་པ་གང་ཡང་གསུངས་མེད་ལ།དེ་བཞིན་གཡས་རུ་སྡེ་པའི་ན་གཞོན་འགའ་ཤས་ཀྱི་བག་མེད་ལོངས་སྤྱོད་བྱས་པའི་དབང་གིས་གཡོན་རུ་སྡེ་པའི་རྒན་གཞོན་དུ་མ་ཞིག་གི་སེམས་ལ་རྨ་ཁ་བཟོས་པ་མ་ཚད།དགོས་མེད་ཀྱི་རྩོད་རྙོག་མང་པོ་སློང་རྐྱེན་ནང་ཁུལ་ལ་མི་མཐུན་པ་འདི་བཟོས་སོང་།ད་ནི་ཉེས་འཚབ་ཆེ་བའི་གནས་སྟངས་འགྱུར་དུས་གཞི་ནས་ཁྱོད་ཚོ་མིན་མདོག་མདོག་གི་རྣམ་འགྱུར་སྟོན་པ་ནི་ཁོག་ནས་དགད་མོ་ཤོར་བའི་གནས་སྟངས་ཤིག་ལས་མ་འདས།ང་ཚོ་གཡོན་རུ་སྡེ་པ་ལུང་པོ་འདིར་ཞོ་ལྟར་ཆག་ཡོད་པས་གཡས་རུ་སྡེ་པའི་ཤ་བ་ཚོས་ཁྲག་ལྟར་དཀྲུག་སོང་ཞེས་ཟེར་བཞིན་འདི་ལྟར་ཞིག་སྨྲས་སོ།